CELEX: 32021R1350
Language: lt
Date: 2021-05-06 00:00:00
Title: Komisijos deleguotasis reglamentas (ES) 2021/1350 2021 m. gegužės 6 d. kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais nustatomi reikalavimai, skirti užtikrinti, kad administratoriaus taikomos valdymo priemonės būtų pakankamai patikimos (Tekstas svarbus EEE)

2021 8 13   
               
               
                  LT
               
               
                  Europos Sąjungos oficialusis leidinys
               
               
                  L 291/9
               
            
         KOMISIJOS DELEGUOTASIS REGLAMENTAS (ES) 2021/1350
         2021 m. gegužės 6 d.
         kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais nustatomi reikalavimai, skirti užtikrinti, kad administratoriaus taikomos valdymo priemonės būtų pakankamai patikimos
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014 (1), ypač į jo 4 straipsnio 9 dalį,
         kadangi:
         
                     (1)
                  
                  
                     kad lyginamųjų indeksų administratorių taikomos valdymo priemonės būtų patikimos, jose turėtų būti nustatyta tokia organizacinė struktūra, kurioje būtų aiškiai ir pagrindžiant dokumentais nustatytos vadovybės sprendimų priėmimo procedūros, vidaus atskaitomybės ryšiai ir asmenų, dalyvaujančių teikiant lyginamąjį indeksą, užduočių ir pareigų paskirstymas;
                  
               
                     (2)
                  
                  
                     patikimos valdymo priemonės turėtų sudaryti sąlygas nustatyti ir valdyti galimus interesų konfliktus, galinčius kilti lyginamųjų indeksų administratorių organizacinėje struktūroje. Todėl lyginamųjų indeksų administratorių taikomose valdymo priemonėse visų pirma turėtų būti nustatyta valdymo organo struktūra, jo funkcijos ir pareigos;
                  
               
                     (3)
                  
                  
                     jei yra aplinkybė, dėl kurios gali kilti interesų konfliktas, tai dar nereiškia, kad į tą interesų konfliktą patekęs asmuo automatiškai nebegali dalyvauti teikiant lyginamąjį indeksą. Nepaisant to, lyginamųjų indeksų administratoriai turėtų nustatyti visas aplinkybes, dėl kurių gali kilti galimas arba faktinis interesų konfliktas, jas įvertinti ir prireikus nuspręsti dėl rizikos mažinimo priemonių;
                  
               
                     (4)
                  
                  
                     grupei priklausantys lyginamųjų indeksų administratoriai turėtų tinkamai įvertinti bet kokį grupės struktūros poveikį savo taikomoms valdymo priemonėms. Atliekant tokį vertinimą turėtų būti apsvarstyta, ar dėl šios priežasties kylantys interesų konfliktai gali pakenkti jų gebėjimui vykdyti teisės aktais nustatytas prievoles. Taip pat reikėtų įvertinti, ar dėl grupės struktūros arba dėl to, kad administratorių valdymo organo narys taip pat yra kitų tos pačios grupės subjektų valdybos narys, galėtų būtų pakenkta administratorių nepriklausomumui. Tie lyginamųjų indeksų administratoriai turėtų nustatyti konkrečias interesų konfliktų, galinčių kilti dėl tos grupės struktūros, prevencijos ir valdymo procedūras;
                  
               
                     (5)
                  
                  
                     grupei priklausantiems administratoriams turėtų būti sudaryta galimybė siekti grupės lygmens sąveikos. Tačiau užduotys, kurios yra perduodamos grupės viduje, turėtų atitikti Reglamento (ES) 2016/1011 10 straipsnį ir visas kitas atitinkamas to reglamento nuostatas;
                  
               
                     (6)
                  
                  
                     vadovaujantis proporcingumo principu, nesvarbių lyginamųjų indeksų administratoriams neturėtų būti užkrauta pernelyg didelė administracinė našta. Todėl tie administratoriai turėtų turėti galimybę savo nesvarbiems lyginamiesiems indeksams netaikyti tam tikrų reikalavimų, susijusių su jų organizacine struktūra. Be to, tam tikriems lyginamųjų indeksų administratoriams turėtų būti suteikta galimybė netaikyti reikalavimo savo taikomose valdymo priemonėse nurodyti valdymo organo skyrimo procedūrą, kai tai pateisinama atsižvelgiant į jų veiklos pobūdį, mastą ir sudėtingumą, interesų konflikto tarp lyginamojo indekso teikimo ir bet kokios kitos administratoriaus veiklos tikimybę ir su lyginamojo indekso teikimo procesu susijusios diskrecijos lygį;
                  
               
                     (7)
                  
                  
                     šis reglamentas grindžiamas Europos vertybinių popierių ir rinkų institucijos (ESMA) Komisijai pateiktais techninių reguliavimo standartų projektais;
                  
               
                     (8)
                  
                  
                     ESMA surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, išanalizavo galimas su jais susijusias sąnaudas ir naudą ir paprašė, kad pagal Europos Parlamento ir Tarybos reglamento (ES) Nr. 1095/2010 (2) 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo rekomendaciją;
                  
               
                     (9)
                  
                  
                     siekiant šio reglamento taikymo pradžią suderinti su Europos Parlamento ir Tarybos reglamento (ES) 2019/2175 (3) 5 straipsnio, kuriuo į Reglamentą (ES) 2016/1011 įtraukta 4 straipsnio 9 dalis, taikymo data, šis reglamentas turėtų būti taikomas nuo 2022 m. sausio 1 d.,
                  
               PRIĖMĖ ŠĮ REGLAMENTĄ:
         
            1 straipsnis
            Sprendimų priėmimo procedūros, užduočių ir pareigų paskirstymas ir vidaus atskaitomybės ryšiai
            
               1.   Lyginamųjų indeksų administratorių taikomas valdymo priemones tvirtina valdymo organas, jei toks yra, ir jose aiškiai ir tinkamai pagrindžiant dokumentais nurodomi visi šie dalykai:
               
                           a)
                        
                        
                           vadovybės sprendimų priėmimo procedūros;
                        
                     
                           b)
                        
                        
                           lyginamųjų indeksų administratoriaus organizacinė schema, kurioje nustatyta, kaip asmenims, tiesiogiai dalyvaujantiems teikiant lyginamąjį indeksą, paskirstomos užduotys ir pareigos;
                        
                     
                           c)
                        
                        
                           vidaus atskaitomybės ryšiai.
                        
                     
            
               2.   1 dalies a punkte nurodytos procedūros, kai taikytina, apima visus šiuos dalykus:
               
                           a)
                        
                        
                           valdymo organo ir bet kurio susijusio komiteto sudėtį, funkcijas ir pareigas;
                        
                     
                           b)
                        
                        
                           valdymo organo struktūrą;
                        
                     
                           c)
                        
                        
                           valdymo organo paskyrimą.
                        
                     
            
               3.   1 dalies b punkte nurodytoje organizacinėje schemoje nurodomos visos administratoriaus grupėje ir tretiesiems asmenims perduotos užduotys ir visi bendri administratoriaus grupės darbuotojai. Paskirstant užduotis ir pareigas, administratorių taikomomis valdymo priemonėmis užtikrinama, kad tuo atveju, kai asmenys atlieka kelias užduotis arba dalyvauja įvairiuose komitetuose, jie galėtų skirti pakankamai laiko jiems paskirtoms užduotims ir pareigoms vykdyti ir jiems nebūtų trukdoma patikimai, sąžiningai ir profesionaliai tas užduotis vykdyti.
               Taikant pirmą pastraipą, administratoriai atsižvelgia į posėdžių, kuriuose turi dalyvauti atitinkamas asmuo, skaičių, konkrečios pareigybės pobūdį ir susijusias pareigas, taip pat į tai, ar atitinkamas asmuo vykdo kokias nors kitas užduotis ar veiklą.
            
            
               4.   Lyginamųjų indeksų administratorių taikomose valdymo priemonėse numatoma aiški visų asmenų, tiesiogiai dalyvaujančių teikiant lyginamąjį indeksą, atlyginimo sistema, atsižvelgiant į jiems paskirtas užduotis ir pareigas.
            
            
               5.   Lyginamųjų indeksų administratoriai gali nuspręsti savo nesvarbiems lyginamiesiems indeksams netaikyti 2 dalies c punkto ir 4 dalies.
            
            
               6.   Lyginamųjų indeksų administratoriai gali nuspręsti savo nesvarbiems lyginamiesiems indeksams netaikyti 2 dalies c punkto ir 4 dalies, jei toks sprendimas netaikyti yra tinkamas ir proporcingas atsižvelgiant į:
               
                           a)
                        
                        
                           administratoriaus veiklos pobūdį, mastą ir sudėtingumą;
                        
                     
                           b)
                        
                        
                           interesų konflikto tarp lyginamojo indekso teikimo ir bet kokios kitos administratoriaus veiklos tikimybę;
                        
                     
                           c)
                        
                        
                           su lyginamojo indekso teikimo procesu susijusios diskrecijos lygį.
                        
                     
         
         
            2 straipsnis
            Atskaitomybė
            
               1.   Lyginamųjų indeksų administratorių taikomose valdymo priemonėse pateiktoje organizacinėje struktūroje turi būti aiškiai ir tinkamai pagrindžiant dokumentais nurodoma šių asmenų atskaitomybė:
               
                           a)
                        
                        
                           asmenų, atsakingų už sprendimus, kurie galėtų turėti didelį poveikį lyginamojo indekso teikimui, visų pirma tais atvejais, kai teisė priimti tuos sprendimus yra perduota;
                        
                     
                           b)
                        
                        
                           asmenų, atsakingų už esamų ar galimų interesų konfliktų skelbimą arba atskleidimą pagal Reglamento (ES) 2016/1011 4 straipsnio 5 dalį;
                        
                     
                           c)
                        
                        
                           asmenų, atsakingų už Reglamento (ES) 2016/1011 4 straipsnio 8 dalyje nurodytų specialių vidaus kontrolės procedūrų, kuriomis užtikrinamas lyginamąjį indeksą nustatančio darbuotojo ar asmens sąžiningumas ir patikimumas, nustatymą;
                        
                     
                           d)
                        
                        
                           asmenų, atsakingų už vidaus pranešimų apie bet kokias aplinkybes, dėl kurių gali kilti interesų konfliktai, teikimą.
                        
                     
            
               2.   Lyginamųjų indeksų administratoriai gali nuspręsti savo nesvarbiems lyginamiesiems indeksams netaikyti 1 dalies d punkto.
            
         
         
            3 straipsnis
            Skaidrumo reikalavimai
            
               1.   Lyginamųjų indeksų administratorių taikomomis valdymo priemonėmis užtikrinama, kad visi jų vadovai ar darbuotojai ir bet kurie kiti fiziniai asmenys, kurių paslaugomis jie naudojasi ar kurių paslaugas jie kontroliuoja ir kurie tiesiogiai dalyvauja teikiant lyginamąjį indeksą, žinotų savo pareigas ir procedūras, kurių reikia laikytis, kad tos pareigos būtų tinkamai vykdomos.
            
            
               2.   Jei lyginamojo indekso administratorius priklauso grupei, to administratoriaus taikomose valdymo priemonėse išsamiai nurodomos visos užduotys, susijusios su bet kokiomis atitinkamomis teikiant lyginamąjį indeksą teikiamomis paslaugomis ir vykdoma veikla, kurios pagal Reglamento (ES) 2016/1011 10 straipsnį buvo perduotos, įskaitant atvejus, kai jų vykdymas perduotas grupei priklausantiems subjektams.
            
         
         
            4 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2022 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 6 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 171, 2016 6 29, p. 1.
         
            (2)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).
         
            (3)  2019 m. gruodžio 18 d. Europos Parlamento ir Tarybos reglamentas (ES) 2019/2175, kuriuo iš dalies keičiamas Reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), Reglamentas (ES) Nr. 1094/2010, kuriuo įsteigiama Europos priežiūros institucija (Europos draudimo ir profesinių pensijų institucija), Reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija), Reglamentas (ES) Nr. 600/2014 dėl finansinių priemonių rinkų, Reglamentas (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, ir Reglamentas (ES) 2015/847 dėl informacijos, teikiamos pervedant lėšas (OL L 334, 2019 12 27, p. 1).